РЕГЛАМЕНТ (ЕО) № 1124/2008 НА КОМИСИЯТА
от 12 ноември 2008 г.
за изменение на Регламенти (ЕО) № 795/2004, (ЕО) № 796/2004 и (ЕО) № 1973/2004 по отношение на сортовете коноп, допустими за директни плащания съгласно Регламент (ЕО) № 1782/2003 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1782/2003 на Съвета от 29 септември 2003 година относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители и за изменение на Регламенти (ЕИО) № 2019/93, (ЕО) № 1452/2001, (ЕО) № 1453/2001, (ЕО) № 1454/2001, (ЕО) № 1868/94, (ЕО) № 1251/1999, (ЕО) № 1254/1999, (ЕО) № 1673/2000, (ЕИО) № 2358/71 и (ЕО) № 2529/2001 (1), и по-специално член 145, букви в) и ж) от него,
като има предвид, че:
(1)
Член 52, параграф 1 от Регламент (ЕО) № 1782/2003 предвижда, че за да бъдат допустими за директни плащания, сортовете коноп трябва да имат съдържание на тетрахидроканабинол (ТХК) от най-много 0,2 % и че държавите-членки трябва да създадат система за проверки на съдържанието на ТХК в конопа.
(2)
Регламент (ЕО) № 795/2004 на Комисията от 21 април 2004 година за определяне на подробни правила за прилагането на схемата за единно плащане, предвидена в Регламент (ЕО) № 1782/2003 на Съвета относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители (2), Регламент (ЕО) № 796/2004 на Комисията от 21 април 2004 година за определяне на подробни правила за прилагане на интегрираната система за администриране и контрол, кръстосано спазване и модулация, предвидени в Регламент (ЕО) № 1782/2003 на Съвета относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители (3) и Регламент (ЕО) № 1973/2004 на Комисията от 29 октомври 2004 година за създаване на подробни правила за прилагането на Регламент (ЕО) № 1782/2003 на Съвета по отношение на схемите за подпомагане, предвидени в дял IV и в дял IVa от посочения регламент и по отношение на използването на земята, която е била оставена под угар за целите на производството на суровини (4) определят специфични правила за прилагане на Регламент (ЕО) № 1782/2003 относно производството на коноп.
(3)
Съгласно член 17 от Директива 2002/53/ЕО на Съвета от 13 юни 2002 година относно общия каталог на сортовете от земеделски растителни видове (Общ каталог) (5) Комисията, въз основа на информацията, предоставена от държавите-членки, осигурява публикуването на списък от всички сортове, чиито посевен и посадъчен материал не е подложен на никакви ограничения за търговия по отношение на сорта.
(4)
Съгласно член 18 от Директива 2002/53/ЕО държавите-членки могат да получат разрешение да забранят пускането на пазара на посевен или посадъчен материал от този сорт на цялата или на част от своята територия, ако се установи, че отглеждането на такъв сорт би могло да представлява риск за човешкото здраве.
(5)
Въз основа на предоставените от държавите-членки съобщения и годишните резултати от проверки на съдържанието на ТХК в конопа за всички сортове, изброени в общия каталог, с изключение на два сорта, може да се прецени, че те не съдържат ТХК в размер по-голям от 0,2 % в съответствие с член 52 от Регламент (ЕО) № 1782/2003.
(6)
С цел опростяване на процедурите е уместно общият каталог да се използва като референтен инструмент за сортовете коноп, допустими за директни плащания и да се установи процедура, по която всяка държава-членка да отговаря за оценяването на годишните анализи за съдържание на ТХК в конопа и за приемането на съответни мерки.
(7)
Регламенти (ЕО) № 795/2004, (ЕО) № 796/2004 и (ЕО) № 1973/2004 следва да бъдат съответно изменени.
(8)
Мерките, предвидени в настоящия регламент, са в съответствие със становището на Управителния комитет по директните плащания,
ПРИЕ НАСТОЯЩИЯ РЕГЛАМЕНТ:
Член 1
Член 29 от Регламент (ЕО) № 795/2004 се заменя със следното:
„Член 29
Производство на коноп
За целите на член 52 от Регламент (ЕО) № 1782/2003 плащанията за площи за производство на коноп се извършват при условие, че се използват семена от сортовете, изброени в „Общ каталог на сортовете от земеделски растителни видове“ на 15 март на годината, по отношение на която е било предоставено плащането и публикувани в съответствие с член 17 от Директива 2002/53/ЕО на Съвета, с изключение на сортовете Finola и Tiborszallasi. Семената се сертифицират в съответствие с Директива 2002/57/ЕО на Съвета (6).
Член 2
Регламент (ЕО) № 796/2004 се изменя, както следва:
1.
Член 33 се заменя със следното:
„Член 33
1. Сортовете коноп, допустими за директно плащане, са онези, изброени в „Общ каталог на сортовете от земеделски растителни видове“ на 15 март на годината, по отношение на която е било предоставено плащането и публикувани в съответствие с член 17 от Директива 2002/53/ЕО на Съвета, с изключение на сортовете Finola и Tiborszallasi.
2. Системата, която държавите-членки използват в съответствие с член 52, параграф 1 от Регламент (ЕО) № 1782/2003, за да се определи съдържанието на тетрахидроканабинол (по-долу наричан „ТХК“) на отглежданата култура, се определя в приложение I към настоящия регламент.
3. Компетентните органи на държавите-членки съхраняват информацията по отношение на констатациите за ТХК. Тази информация съдържа за всеки сорт най-малко резултатите по отношение на съдържанието на ТХК от всяка проба, изразено в проценти до два десетични знака след запетаята, използваната процедура, броя на проведените тестове, посочване на точката, където е взета пробата и мерките, взети на национално ниво.
В случай обаче че резултатите от съдържанието на ТХК от която и да е проба надвишават количеството, определено в член 52, параграф 1 от Регламент (ЕО) № 1782/2003, тази държава-членка изпраща на Комисията, най-късно до 15 ноември на съответната пазарна година, доклад за всички констатации за съдържание на ТХК по отношение на този сорт. Този доклад показва резултатите по отношение на съдържанието на ТХК от всяка проба, изразено в проценти до два десетични знака след запетаята, използваната процедура, броя на проведените тестове, посочване на точката, където е взета пробата и мерките, взети на национално ниво.
4. Ако средното аритметично от всички проби от даден сорт надвишава съдържанието на ТХК, както е определено в член 52, параграф 1 от Регламент (ЕО) № 1782/2003, държавите-членки използват процедура Б от приложение I към настоящия регламент за въпросния сорт в течение на следващата пазарна година. Тази процедура се използва в течение на следващите пазарни години, освен ако всички аналитични резултати на даден сорт са по-ниски от съдържанието на ТХК, както е определено в член 52, параграф 1 от Регламент (ЕО) № 1782/2003.
Ако за втората година средното аритметично от всички проби от даден сорт надвишава съдържанието на ТХК, както е определено в член 52, параграф 1 от Регламент (ЕО) № 1782/2003, тази държава-членка иска разрешение да забрани търговията с този сорт в съответствие с член 18 от Директива 2002/53/ЕО. Искането се изпраща до Комисията най-късно на 15 ноември от съответната пазарна година. От следващата година сортът, за който е подадено искането, не се допуска за директни плащания в съответната държава-членка.
5. Културите на конопа трябва да продължат да се отглеждат при нормални условия на растеж в съответствие с местната практика по време най-малко в течение на десет дни след датата на края на цъфтежа, така че да може да бъде извършен контролът, предвиден в параграфи 2, 3 и 4.
Държавите-членки обаче могат да разрешат прибирането на коноп след началото на цъфтежа, но преди изтичането на 10-те дни след края на растежа, ако контрольорите покажат за всеки съответен парцел представителните части, които трябва да продължат да бъдат отглеждани в продължение най-малко на десет дни след края на цъфтежа предвид контрола в съответствие с метода, установен в приложение I.“
2.
Приложение II се заличава.
Член 3
Регламент (ЕО) № 1973/2004 се изменя, както следва:
1.
Член 50 се заменя със следното:
„Член 50
Сортове на Cannabis sativa L.
Сортовете на Cannabis sativa L., допустими за помощ съгласно член 99, параграф 4 от Регламент (ЕО) № 1782/2003 са онези, изброени в „Общ каталог на сортовете от земеделски растителни видове“ на 15 март на годината, по отношение на която е било предоставено плащането и публикувани в съответствие с член 17 от Директива 2002/53/ЕО на Съвета, с изключение на сортовете Finola и Tiborszallasi.“
2.
В член 56, параграф 1 буква б) се заменя със следното:
„б)
по отношение на конопа, отглеждан за влакно, използването на семена от сортовете, изброени в „Общ каталог на сортовете от земеделски растителни видове“ на 15 март на годината, по отношение на която е било предоставено плащането и публикувани в съответствие с член 17 от Директива 2002/53/ЕО на Съвета, с изключение на сортовете Finola и Tiborszallasi и сертифицирани в съответствие с Директива 2002/57/ЕО.“
Член 4
Настоящият регламент влиза в сила на третия ден след публикуването му в Официален вестник на Европейския съюз.
Той се прилага за всички заявления за помощ по отношение на годините, които започват след 1 януари 2009 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 ноември 2008 година.